Et natligt drama i Skanderborg natten til 7. november, hvor fire unge kvinder fra Odense påstod sig kidnappet, får nu et efterspil for en 18-årig kvinde fra Odense.

Annonce

Odense/Skanderborg: Hvad gør man, hvis man under en køretur fra Odense til Aarhus kommer op at skændes med chaufføren og bliver læsset af bilen i Skanderborg midt om natten? Løsningen for fire fynske piger mellem 16 og 19 år blev tilsyneladende at ringe til politiet og påstå sig kidnappet. Det var i hvert fald, hvad der efter politiets opfattelse skete, da de fire unge kvinder natten til 7. november klokken 3.10 blev efterladt på Vroldvej i Skanderborg. Der stod de, midt om natten, indtil den ene, en 18-årig kvinde fra Odense, ringede til politiet og sagde, at de alle fire var blevet kidnappet, oplyser fungerende vicepolitiinspektør Poul Steffensen fra Sydøstjyllands Politi.

Annonce

Politibil drønede ind i stengærde

Forud for turen, der altså endte brat i Skanderborg, havde pigerne angiveligt aftalt med den mandlige chauffør at køre fra Odense til Aarhus. - Men undervejs blev de uvenner. Derfor satte han dem af i Skanderborg, fortæller Poul Steffensen om episoden, der ydermere sendte et par af hans betjente på skadestuen efter en mislykket biljagt. Anmeldelsen om fire kidnappede piger fik nemlig politiet til at sende flere patruljer til åstedet, og de var hurtigt fremme på Vroldvej. Tilsyneladende var føreren af bilen ikke nået langt væk, for pigerne udpegede bilen, og så gik den vilde jagt, da en patruljebil satte efter. Der blev dog kun tale om en ganske kort biljagt. I krydset Vroldvej og Vestergade drønede patruljebilen ind i et stengærde, og her sluttede jagten. Patruljebilen blev temmelig beskadiget, og de to betjente i bilen måtte en tur på skadestuen til behandling for lettere knubs.

Annonce

Sag om falsk anmeldelse